IZVEDBENA UREDBA KOMISIJE (EU) 2022/1404

z dne 16. avgusta 2022

o spremembi Izvedbene uredbe (EU) 2018/2019 glede nekaterih rastlin za saditev iz rodu Lonicera L. s poreklom iz Turčije in nekaterih rastlin za saditev iz rodu Malus domestica s poreklom iz Moldavije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 42(4), prvi pododstavek, Uredbe,

ob upoštevanju naslednjega:

(1) Z Izvedbeno uredbo Komisije (EU) 2018/2019 (2) je bil na podlagi predhodne ocene tveganja določen seznam zelo tveganih rastlin, rastlinskih proizvodov in drugih predmetov.

(2) Izvedbena uredba Komisije (EU) 2018/2018 (3) določa posebna pravila v zvezi s postopkom, ki ga je treba upoštevati za izvedbo ocene tveganja iz člena 42(4) Uredbe (EU) 2016/2031 za zelo tvegane rastline, rastlinske proizvode in druge predmete.

(3) Po predhodni oceni je bilo v Prilogo k Izvedbeni uredbi (EU) 2018/2019 vključenih 34 rodov in ena vrsta rastlin za saditev s poreklom iz tretjih držav kot zelo tveganih rastlin. Med njimi so tudi rastline iz rodov Lonicera L. in Malus Mill.

(4) Turčija je 27. novembra 2019 Komisiji predložila zahtevek za izvoz v Unijo dve- do štiriletnih ukoreninjenih rastlin za saditev v loncih Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera japonica, Lonicera ligustrina, Lonicera sempervirens in Lonicera tatarica (v nadaljnjem besedilu: navedene vrste rastlin Lonicera). Navedenemu zahtevku je bila priložena zadevna tehnična dokumentacija.

(5) Evropska agencija za varnost hrane (v nadaljnjem besedilu: Agencija) je 25. novembra 2021 sprejela znanstveno mnenje o oceni tveganja blaga za navedene vrste rastlin v loncih Lonicera iz Turčije (4). Navedeno znanstveno mnenje zajema oceno tveganja za navedene vrste rastlin za saditev v loncih Lonicera, ki so stare največ štiri leta. Agencija je opredelila Lopholeucaspis japonica, Meloidogyne chitwoodi in Bemisia tabaci (evropske populacije) kot škodljive organizme za navedene rastline za saditev, ovrednotila ukrepe za zmanjšanje tveganja, opisane v dokumentaciji za navedene škodljive organizme, in ocenila verjetnost odsotnosti navedenih škodljivih organizmov. Lopholeucaspis japonica in Meloidogyne chitwoodi sta na seznamu v Prilogi II k Izvedbeni uredbi Komisije (EU) 2019/2072 (5) kot karantenska škodljiva organizma za Unijo, Bemisia tabaci (evropske populacije) pa je karantenski škodljivi organizem za varovano območje v skladu s Prilogo III k navedeni izvedbeni uredbi.

(6) Moldavija je 4. marca 2020 Komisiji predložila zahtevek za izvoz eno- do triletnih cepljenih rastlin za saditev z golimi koreninami v stanju mirovanja in brez listov iz rodu Malus domestica v Unijo. Navedenemu zahtevku je bila priložena zadevna tehnična dokumentacija.

(7) Agencija je 22. februarja 2022 sprejela znanstveno mnenje o oceni tveganja blaga za cepljene rastline za saditev iz rodu Malus domestica iz Moldavije (6). Agencija je opredelila Xiphinema rivesi (neunijske populacije) kot škodljivi organizem za navedene rastline za saditev, ovrednotila ukrepe za zmanjšanje tveganja, opisane v dokumentaciji za navedeni škodljivi organizem, in ocenila verjetnost odsotnosti navedenega škodljivega organizma. Xiphinema rivesi (neunijske populacije) je karantenski škodljivi organizem za Unijo v skladu s Prilogo II k Izvedbeni uredbi (EU) 2019/2072.

(8) Na podlagi navedenih mnenj se fitosanitarno tveganje zaradi vnosa v Unijo do štiriletnih ukoreninjenih rastlin za saditev v rastnem substratu Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera ligustrina, Lonicera sempervirens in Lonicera tatarica s poreklom iz Turčije ter do triletnih cepljenih rastlin za saditev z golimi koreninami v stanju mirovanja in brez listov iz rodu Malus domestica s poreklom iz Moldavije šteje za sprejemljivo, če so izpolnjene ustrezne posebne uvozne zahteve iz Priloge VII k Izvedbeni uredbi (EU) 2019/2072.

(9) Zato se navedene rastline za saditev ne bi smele več šteti za visoko tvegane rastline in bi jih bilo treba črtati s seznama zelo tveganih rastlin, rastlinskih proizvodov in drugih predmetov iz Priloge k Izvedbeni uredbi (EU) 2018/2019.

(10) Izvedbeno uredbo (EU) 2018/2019 bi bilo zato treba ustrezno spremeniti.

(11) Glede na invazivno naravo Lonicera japonica je potrebna nadaljnja ocena tveganja, da se ugotovi njen vpliv na biotsko raznovrstnost v Uniji. Zato bi moral biti uvoz rastlin za saditev Lonicera japonica v Unijo iz vseh tretjih držav še naprej prepovedan, dokler se ne opravi navedena ocena tveganja.

(12) Da bi izpolnili obveznosti Unije, ki izhajajo iz sporazuma Svetovne trgovinske organizacije o uporabi sanitarnih in fitosanitarnih ukrepov (7), bi bilo treba čim prej ponovno začeti uvoz navedenih vrst rastlin Lonicera L., razen Lonicera japonica, s poreklom iz Turčije, ter do triletnih cepljenih rastlin za saditev z golimi koreninami v stanju mirovanja in brez listov iz rodu Malus domestica s poreklom iz Moldavije. Zato bi morala ta uredba začeti veljati tretji dan po objavi.

(13) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga k Izvedbeni uredbi (EU) 2018/2019 se spremeni v skladu s Prilogo k tej uredbi.

Člen 2 Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 16. avgusta 2022 Za Komisijo predsednica Ursula VON DER LEYEN

(1) UL L 317, 23.11.2016, str. 4.

(2) Izvedbena uredba Komisije (EU) 2018/2019 z dne 18. decembra 2018 o začasnem seznamu zelo tveganih rastlin, rastlinskih proizvodov ali drugih predmetov v smislu člena 42 Uredbe (EU) 2016/2031 in seznamu rastlin, za katere se pri vnosu v Unijo ne zahteva fitosanitarno spričevalo, v smislu člena 73 navedene uredbe (UL L 323, 19.12.2018, str. 10).

(3) Izvedbena uredba Komisije (EU) 2018/2018 z dne 18. decembra 2018 o določitvi posebnih pravil v zvezi s postopkom, ki ga je treba upoštevati za izvedbo ocene tveganja zelo tveganih rastlin, rastlinskih proizvodov in drugih predmetov v smislu člena 42(1) Uredbe (EU) 2016/2031 Evropskega parlamenta in Sveta (UL L 323, 19.12.2018, str. 7).

(4) Odbor PLH EFSA (Odbor EFSA za zdravje rastlin), 2022. Znanstveno poročilo o oceni tveganja blaga za navedene vrste rastlin v loncih Lonicera iz Turčije. EFSA Journal 2022;20(1):7014, 56 str. https://doi.org/10.2903/j.efsa.2022.7014.

(5) Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019 (UL L 319, 10.12.2019, str. 1).

(6) Odbor PLH EFSA (Odbor EFSA za zdravje rastlin), 2022. Scientific Opinion on the commodity risk assessment of grafed plants of Malus domestica from Moldova (Znanstveno mnenje o oceni tveganja blaga za cepljene rastline iz rodu Malus domestica iz Moldavije). EFSA Journal 2022;20(3):7021, 39 str. https://doi.org/10.2903/j.efsa.2022.7201.

(7) Sporazum o uporabi sanitarnih in fitosanitarnih ukrepov (sporazum SPS) (sprejet 15. aprila 1994, ki je začel veljati 1. januarja 1995; UNTS zvezek 1867, str. 493) Svetovne trgovinske organizacije, https://www.wto.org/english/tratop_e/sps_e/spsagr_e.htm.